LV Eiropas Savienības Oficiālais Vēstnesis C 179/27

Grozījumu pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

2013/C 179/08

Šī publikācija dod tiesības izteikt iebildumus pret grozījumu pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam.

GROZĪJUMU PIETEIKUMS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (2)

GROZĪJUMU PIETEIKUMS SASKAŅĀ AR 9. PANTU

“TŘEBOŇSKÝ KAPR”

EK Nr.: CZ-PGI-0105-0377-08.07.2011

AĢIN ( X ) ACVN ( )

1. Produkta specifikācijas nodaļa, kurā izdarīti grozījumi

—  Produkta nosaukums — ☒ Produkta apraksts —  Ģeogrāfiskais apgabals — ☒ Izcelsmes apliecinājums —  Ražošanas metode —  Saikne —  Marķējums —  Valsts prasības —  Cita (norādīt, kura)

2. Grozījuma(-u) veids

— ☒ Grozījumi vienotajā dokumentā vai kopsavilkumā —  Grozījumi reģistrēta ACVN vai AĢIN specifikācijā, ja nav publicēts ne vienots dokuments, ne kopsavilkums —  Grozījumi specifikācijā, ja publicētajā vienotajā dokumentā (Regulas (EK) Nr. 510/2006 9. panta 3. punkts) nav jāizdara grozījumi —  Pagaidu grozījumi specifikācijā, kas saistīti ar valsts iestāžu noteikto obligāto sanitāro vai fitosanitāro pasākumu ievērošanu (Regulas (EK) Nr. 510/2006 9. panta 4. punkts)

3. Grozījums(-i)

1. “Třeboňský kapr” gaļas sastāvs: a) kopsavilkuma 4.2. punkta ceturtajā daļā norādīts šāds karpas gaļas procentuālais sastāvs: sausna 23 %, olbaltumvielas 19,2 %, tauki 2,6 %; b) specifikācijas 4.2. punkta priekšpēdējā daļā norādīts šāds karpas gaļas procentuālais sastāvs: “Třeboňský kapr” gaļas īpašības: sausna 23 %, olbaltumvielas 19,2 %, tauki 2,6 %. Aminoskābju satura vidējās vērtības muskuļaudos (g/100g sausnas): lizīns – 5,54; histidīns – 1,82; arginīns – 3,58; treonīns – 3,32; glicīns – 3,48; alanīns – 4,07; valīns – 3,73; metionīns – 2,10; izoleicīns – 2,97; leicīns – 5,00. Būtu ieteicams svītrot konkrētu aminoskābju satura norādes, un sausnas, olbaltumvielu un tauku saturu kā specifikācijā, tā kopsavilkumā norādīt šādi: “Třeboňský kapr” gaļas īpašības: sausna 18–26 %, olbaltumvielas 16–23 %, tauki 2–7 % Šā grozījuma iemesls ir tāds, ka specifikācijā un kopsavilkumā sākotnēji norādītās vērtības ir izmērītas zināmā daudzumā “Třeboňský kapr” paraugu (un tās joprojām atbilst lielākajai daļai “Třeboňský kapr” produkcijas), bet nesen ir veikta virkne atkārtotu mērījumu un analīžu statistiski daudz nozīmīgākā daudzumā paraugu un ar precīzākām mērījumu metodēm. Šajos mērījumos atklājās, ka sausnas, olbaltumvielu un tauku saturs var mainīties iepriekš minētajos intervālos, būtiski neietekmējot “Třeboňský kapr” organoleptiskās īpašības. Konkrētās vērtības minēto diapazonu robežās nosaka “Třeboňský kapr” barības piedevās izmantoto graudaugu veids un uzturvērtība. Gaļas sastāva mērījumu rezultāti, analīze un statistiskais novērtējums ņemti no šādām disertācijām: Hůda J., Produkční účinky obilovin v chovu kapra, 2008; Urbánek M., Vliv přikrmování na produkční ukazatele a kvalitu masa tržních kaprů, 2009; Vejsada P., Vliv výživy na vybrané kvalitativní vlastnosti masa tržního kapra (Cyprinus carpio L.), 2008. Visas šīs disertācijas izstrādātas Dienvidbohēmijas universitātes Lauksaimniecības fakultātē (atrodas České Budějovice pilsētā), un mērījumi ir veikti universitātes laboratorijās. Ir pierādīts arī tas, ka aminoskābju saturs muskuļaudos var diezgan būtiski atšķirties no specifikācijā norādītajām vidējām vērtībām, kamēr produkta garša paliek nemainīga. Tāpēc ar šo grozījumu būtu vēlams teikumu “Organoleptisko īpašību ziņā “Třeboňský kapr” izceļas ar augstas kvalitātes gaļu, kam raksturīgs ļoti zems tauku saturs” kopsavilkuma 4.2. punktā un specifikācijā aizstāt ar šādu: “Organoleptisko īpašību ziņā “Třeboňský kapr” izceļas ar augstas kvalitātes gaļu, kam raksturīgs samērīgs tauku saturs.”

2. “Třeboňský kapr” apstrāde Specifikācijas un kopsavilkuma 4.4. punkta pirmajā daļā ir šāds teikums: “Patlaban “Třeboňský kapr” tiek ražotas (no noslaukšanas līdz audzēšanai, nobarošanai un apstrādei) ierobežotā reģionā, ražošanas process atbilst apstiprinātas kvalitātes kontroles sistēmas ISO 9001:2001 prasībām un tiek kontrolēts, izmantojot riska analīzes un kritisko kontrolpunktu noteikšanas (HACCP) sistēmu.” Piedāvājam svītrot šā teikuma daļu par ISO sistēmu, jo tā apzīmē iepriekšējo kvalitātes vadības sistēmu, kura vairs netiek izmantota. Kvalitātes vadības sistēmas var mainīties, un tām nav saistības ar “Třeboňský kapr” faktisko apstrādi, kas sīki aprakstīta specifikācijā. Apstrādes uzraudzīšanai nav jāizmanto sertificēta kvalitātes nodrošināšanas sistēma. Jaunajā redakcijā 4.4. punkta pirmās daļas pirmais teikums ir šāds: “Patlaban “Třeboňský kapr” tiek ražotas (no noslaukšanas līdz audzēšanai, nobarošanai un apstrādei) ierobežotā reģionā, un ražošanas process tiek kontrolēts, izmantojot riska analīzes un kritisko kontrolpunktu noteikšanas (HACCP) sistēmu.”

VIENOTS DOKUMENTS

PADOMES REGULA (EK) Nr. 510/2006

par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (3)

“TŘEBOŇSKÝ KAPR”

EK Nr.: CZ-PGI-0105-0377-08.07.2011

AĢIN ( X ) ACVN ( )

1. Nosaukums

“Třeboňský Kapr”

2. Dalībvalsts vai trešā valsts

Čehija

3. Lauksaimniecības produkta vai pārtikas produkta apraksts

3.1. Produkta veids

1.7. grupa. Svaigas zivis, gliemji un vēžveidīgie un to izstrādājumi

3.2. Produkta apraksts, uz kuru attiecas nosaukums (1)

“Třeboňský kapr” ir karpu dzimtas zivs (Cyprinus carpio). Sugas unikalitātei un šīs dzimtas zivju krustošanai nav būtiskas ietekmes uz produkta galīgo īpašību sasniegšanu.

“Třeboňský kapr” ir tumši zaļa, pelēka vai pelēcīgi zila mugura, dzeltenīgi zaļi līdz zeltaini sāni un gaiši dzeltens vēders. Muguras un astes spuras ir pelēkas, astes un anālajām spurām ir iesarkana nokrāsa, un krūšu un vēdera spuras ir iedzeltenas vai iesarkanas. Īpaša “Třeboňský kapr” pazīme ir tās augstā mugura. “Třeboňský kapr” izaug līdz pat 1 m gara, un tās masa sasniedz 20 kg vai vairāk. Zivs optimālais kaušanas svars ir 1,20–1,80 kg (trīs gadus veci īpatņi) un 2,40–3,20 kg (četrus gadus veci īpatņi).

“Třeboňský kapr” gaļas īpašības: sausna 18–26 %, olbaltumvielas 16–23 %, tauki 2–7 %.

Organoleptisko īpašību ziņā “Třeboňský kapr” izceļas ar augstas kvalitātes gaļu, kam raksturīgs samērīgs tauku saturs. Gaļa ir maiga, ar “Třeboňský kapr” raksturīgo zivju garšu.

“Třeboňský kapr” tiek laistas tirgū vai nu dzīvas, vai apstrādātas, t.i., saldētas, atvēsinātas (svaigas), kūpinātas vai marinētas zivis: vesela ķidāta karpa, uz pusēm vai porcijās sadalīta karpa, fileja un karpu subprodukti.

3.3. Izejvielas (tikai pārstrādātiem produktiem)

—

3.4. Dzīvnieku barība (tikai dzīvnieku izcelsmes produktiem)

Zivju mazuļu dīķos audzētie zivju mazuļi noteiktajā ģeogrāfiskajā apgabalā pārtiek galvenokārt no dabiskās barības, t. i., noteiktā ģeogrāfiskā apgabala ūdenī esošā planktona un bentosa, un daļēji tos piebaro ar graudaugu maisījumu, kura sastāvā nav citu produktu. Piebarojuma sastāvdaļām nav obligāti jābūt no noteiktā ģeogrāfiskā apgabala.

Arī lielāku zivju dīķos, kuros karpas sasniedz tirdzniecībā laižamas zivs izmēru, zivis pārtiek galvenokārt no dabiskās barības, t. i., noteiktā ģeogrāfiskā apgabala ūdenī esošā planktona un bentosa, un tās piebaro ar graudaugiem, kuriem nav obligāti jābūt no noteiktā ģeogrāfiskā apgabala.

3.5. Īpaši ražošanas posmi, kas jāveic noteiktajā ģeogrāfiskajā apgabalā

Visām zivīm jābūt audzētām zivju dīķos, kas atrodas noteiktajā ģeogrāfiskajā apgabalā, t. i., vairošanai, audzēšanai un nobarošanai jānotiek noteiktajā ģeogrāfiskajā apgabalā. Zivju apstrāde nav obligāti jāveic noteiktajā ģeogrāfiskajā apgabalā.

Vaislas zivis, kas nākotnē tiks izmantotas “Třeboňský kapr” vairošanai, vienmēr tiek audzētas no zināmiem vecākiem, kuru ārējās pazīmes (ķermeņa proporcijas, zvīņojums un krāsa) atbilst standartā noteiktajām prasībām.

Noteiktajā apgabalā notiekošajā jauno vaislas zivju audzēšanas periodā tiek īstenots atlases process, kurā uzmanību pievērš sasniegtajai masai, zvīņojumam un veselības stāvoklim. Ar jaunajām un vaislas zivīm tiek veikts pēc iespējas mazāk darbību.

Karpas vairo, zivis noslaucot kontrolētā vidē, proti, noteiktā apgabala reģiona zivju inkubācijas stacijā, kurā tiek garantēta vides un ūdens kvalitāte.

Embriju attīstība ikros notiek īpašā ierīcē. Neizšķīlušos karpu mazuļus ievieto īpašos mazuļu dīķos, arī tie atrodas noteiktajā apgabalā. Attīstības periodā “Třeboňský kapr” pārtiek no dabiskās barības (planktons un bentoss), un daļēji tās tiek piebarotas ar graudaugu maisījumu, kura sastāvā nav citu produktu. Karpu mazuļi šajos zivju dīķos tiek audzēti vienu līdz divus gadus, un tad tos pārvieto uz lielākiem zivju dīķiem, kuros tie vienā līdz divos gados sasniedz tirdzniecībā laižamas zivs masu. Šajā posmā divas trešdaļas karpu barības veido dabiskā barība, un vienu trešdaļu — graudaugu piebarojums. Barošana tieši ietekmē gaļas veidošanos un kvalitāti, un tādējādi tā ietekmē arī “Třeboňský kapr” vērtību. Bara piebarojums tiek pielāgots atbilstīgi ūdens temperatūrai un skābekļa saturam ūdenī. Tiek kontrolēta arī intensitāte, ar kādu karpu bars uzņem piebarojumu, un zivju augšana un veselības stāvoklis. To dara, regulāri pārbaudot barošanas punktus un veicot pārbaudes nozveju.

Pēc nozvejas tirgū laižamās zivis tur apstrādes dīķos, kas veidoti no nelielām ūdens tvertnēm, caur kurām plūst noteiktā apgabala ūdens. Zivju uzglabāšanas dīķos tiek mazināta zivs dūņainā garša, un tīrās tekošā ūdens plūsmas ietekmē gaļa kļūst vērtīgāka un gardāka.

3.6. Īpaši noteikumi griešanai, rīvēšanai, iepakošanai u. c.

—

3.7. Īpaši noteikumi marķēšanai

Nosaukumu “Třeboňský kapr” izmanto dzīvu zivju tirgvedības vajadzībām. Ja zivis vairumtirdzniecībai piegādā transportēšanas tvertnēs vai ar mehānisko transportlīdzekli, nosaukums minēts rēķinos, piegādes paziņojumos un pavaddokumentos; nosaukums var būt attēlots uz tvertnes vai mehāniskā transportlīdzekļa. Piegādājot zivis mazumtirdzniecībai, t.i., zivju tirdzniecībai veikalos un stendos, tirgotāja pienākums ir tirdzniecības vietā novietot viegli pamanāmu uzrakstu, uz kura ir vārdi “Třeboňský kapr”.

Apstrādātu zivju gadījumā nosaukums “Třeboňský kapr” viegli pamanāmā veidā attēlots uz iepakojuma.

“Třeboňský kapr” lielākoties pārdod dzīvas, bez iepakojuma. Šādos gadījumos AĢIN logotips ir norādīts uz pārdošanas faktu apliecinošā dokumenta, ko saņem pircējs. Tas ir redzams arī veikalā vai citā tirdzniecības vietā.

Apstrādātas iepakotas preces veido ļoti mazu daļu pārdošanas apjoma, un šādos gadījumos AĢIN logotips ir norādīts uz iepakojuma.

4. Precīza ģeogrāfiskā apgabala definīcija

“Třeboňský kapr” audzēšanas apgabals ir zivju dīķi, kas atrodas Třeboň upes baseinā Třeboňsko aizsargājamā apgabala teritorijā; šie zivju dīķi veido sistēmu, kuras elementus savieno Zlatá stoka kanāls un ar to saistītās ūdensteces.

5. Saikne ar ģeogrāfisko apgabalu

5.1. Ģeogrāfiskā apgabala specifika

Vispārīgs apgabala raksturojums, īpašās iezīmes un statuss

Noteiktā ģeogrāfiskā apgabala zivju dīķu sistēma, kuras elementus savieno Zlatá stoka kanāls, ir unikāla un vairāk nekā 300 gadu veca. Visā savā 48 km garumā Zlatá stoka apūdeņo un savieno daudzus starp Chlum u Třeboně un Veselí nad Lužnicí atrodošos zivju dīķus, pievadot visai zivju dīķu sistēmai Lužnice upes ūdeni. Sistēmas struktūra un nozīme padara to unikālu ne tikai Eiropas, bet arī pasaules mērogā, un tā veido īpašu dzīvotni, kurai piemīt izteikti specifiskas īpašības.

Karpu audzēšana Třeboňsko apkaimē aizsākās jau XVI gadsimtā; šā laika arhīvos atrodamas pirmās atsauces uz karpu audzēšanu, zivju vecuma grupām un vaislas zivju atlasi. Atsauces uz “Třeboňský kapr” atrodamas daudzās publikācijās, piemēram, J. Pokorný “Atlas kaprů chovaných v ČR” (Atlants par karpu audzēšanu Čehijā) un J. Šusta “Pět století rybničního hospodářství v Třeboni” (Pieci zivju audzēšanas gadsimti Třebon). Nosaukums “Třeboňský kapr”, ar to apzīmējot noteiktā ģeogrāfiskā apgabala izcelsmes karpas, bez pārtraukuma ir ticis izmantots jau vairāk nekā 100 gadu.

Atjautīgi veidotais kanālu un mākslīgo zivju dīķu tīkls, ko cilvēki pakāpeniski izbūvējuši no viduslaikiem līdz pat mūsdienām, ir ideāla pakāpenisku, saskanīgu ainavas izmaiņu sistēma, kas, nenodarot kaitējumu, izmanto apgabala dabiskās īpašības.

Plašie pārejas kūdras purvi, kuros labi saglabājušās augu populācijas un ar tām saistītā bezmugurkaulnieku fauna, ir viens no vērtīgākajiem biotopiem, un daudzos gadījumos šādas dzīvotnes ir unikālas ne tikai Bohēmijā, bet arī visā Eiropā. Citi, ne mazāk vērtīgi elementi ir lielās zivju dīķu sistēmas, kurās izveidojušās sekundāras litorālās kopienas, kas bieži vien aizvieto sākotnējās dabiskās mitrāju dzīvotnes.

Ģeoloģija

Lielu Třeboňsko teritorijas daļu veido Třeboň upes baseina ģeomorfoloģiskais komplekss, konkrēti Lomnický baseina līdzenums ar sanesu augsnēm rietumu daļā un Kardašořečická pahorkatina augstienes ar smilšu augsnēm austrumu daļā. Třeboň upes baseina pacēlums nedaudz mazinās virzienā no dienvidiem uz ziemeļiem.

Klimats

Kopumā Třeboňsko klimats (it īpaši upes baseina teritorijā) zināmā mērā ir īpašs un atrašanās vietas un ģeomorfoloģisko faktoru ietekmē, kā arī lielā ūdensobjektu skaita dēļ atšķiras no apkārtējiem apgabaliem. Gada vidējā temperatūra šeit pārsniedz temperatūru, kas būtu gaidāma tādā augstumā virs jūras līmeņa, arī faktiskais saulaino stundu skaits ir lielāks. Vasarā bieži vien ir spēcīgas lietusgāzes. Třeboň baseinam ir raksturīga bieža inversija, kuras laikā valda bezvējš, kad, it īpaši aukstajā gadalaikā, baseinā ilgstoši ir nekustīgas gaisa masas. Šādā situācijā bieži vien vērojama arī migla. Tā kā apgabalā ir tikai daži emisijas avoti, inversijas nelabvēlīgajai ietekmei un nepietiekamajai gaisa masu apmaiņai nav lielas ietekmes uz Třeboňsko gaisa kvalitāti.

Aizsargāta lauku teritorija

Třeboňsko ir divi apgabali (un liels skaits teritoriju), kas iekļauti Ramsāres konvencijas aizsargāto starptautiskās nozīmes mitrāju sarakstā.

Apgabala ekosistēmas īpašās iezīmes apliecina arī tas, ka organizācija Birdlife International kopš vairākiem gadiem Třeboňsko piešķīrusi putnu aizsardzībai nozīmīgas Eiropas teritorijas (European Important Bird Area, IBA) statusu. Třeboňsko pasludināta arī par Natura 2000 aizsargājamo teritoriju (īpaši aizsargājama teritorija un īpaši aizsargājama dabas teritorija).

5.2. Produkta specifika

Organoleptisko īpašību ziņā “Třeboňský kapr” izceļas ar augstas kvalitātes un stingras konsistences gaļu, kurā labi līdzsvarojas sausnas, olbaltumvielu un tauku saturs, un rezultātā gaļa ir īpaši piemērota ēdienu gatavošanai. Gaļa ir maiga, ar “Třeboňský kapr” raksturīgo patīkamo zivju garšu.

5.3. Saikne starp ģeogrāfisko apgabalu un produkta īpašo kvalitāti, reputāciju vai citām produkta īpašībām

Noteiktais ģeogrāfiskais apgabals ir ekoloģiski tīrs un atrodas Třeboňsko aizsargājamā apgabala teritorijā; tajā ietilpst savstarpēji savienotu zivju dīķu sistēma, kurā caur Zlatá stoka kanālu ieplūst Lužnice upes ūdens. Šī zivju dīķu sistēma ir savdabīga dzīvotne ar konkrētām īpašībām, kas ietekmē produkta galīgās īpašības. Šis noteiktais ģeogrāfiskais apgabals un tā ģeoloģiskās un klimatiskās īpatnības (aprakstītas 5.1. punktā) nodrošina īpašos apstākļus, kas vajadzīgi planktona un bentosa augšanai, kuri savukārt nodrošina karpām dabiskās barības pieejamību. Visi šie faktori kopumā veido apgabala īpašo biomu, kur ir tīra vide, ūdens un gaiss un īpaši piemēroti apstākļi dabiskas karpu barības ražošanai pietiekamā daudzumā. Visi iepriekš minētie fakti veido cēloņsakarību starp noteikto ģeogrāfisko apgabalu un produkta galīgajām īpašībām. Tie nošķir “Třeboňský kapr” no citviet audzētajām karpām un dod produktam tā specifisko garšu un līdzsvaroto sausnas, olbaltumvielu un tauku saturu. Kvalitatīvā, tīrā ūdens, kurā tiek audzētas noteiktā apgabala zivis, kā arī dabas un ģeogrāfisko apstākļu ietekme uz karpu nobarošanu, Třeboň upes baseina augšņu tipi un jo īpaši noteiktā apgabala ūdeņu dabīgais planktons apvienojumā ar piebarojumu gaļai piešķir tās raksturīgo garšu.

Karpu audzēšanas vēsture noteiktajā ģeogrāfiskajā apgabalā ir vairāk nekā 300 gadu sena, un nosaukums “Třeboňský kapr” jau vairāk nekā 100 gadu tiek lietots, lai apzīmētu konkrētu produktu ar tam raksturīgajām īpašībām.

“Třeboňský kapr” kopš 1974. gada ir aizsargāts kā Čehijas cilmes vietas nosaukums Nr. 54 “Třeboňský kapr” (“Wittingauer Karpfen”) un arī kā starptautiskais cilmes vietas nosaukums “Třeboňský kapr” (“Wittingauer Karpfen”) ar Lisabonas nolīgumu izveidotajā starptautiskajā reģistrā (1967. gada 22. novembra Nr. 53 un 2000. gada 6. decembra Nr. 836). Nosaukumu “Třeboňský kapr” aizsargā arī Čehijas un Austrijas, Portugāles un Šveices divpusējie nolīgumi par cilmes vietu nosaukumu aizsardzību.

Atsauce uz specifikācijas publikāciju

(Regulas (EK) Nr. 510/2006 (4) 5. panta 7. punkts)

http://isdv.upv.cz/portal/pls/portal/portlets.ops.det?popk=79&plang=cs

(1) OV L 343, 14.12.2012., 1. lpp.

(2) OV L 93, 31.3.2006., 12. lpp. Aizstāta ar Regulu (ES) Nr. 1151/2012.

(3) Aizstāta ar Regulu (ES) Nr. 1151/2012.

(4) Skat. 3. atsauci.